Harmleikurinn í Torrevieja : Kona hins látna segir sorgina óbærilega Maðurinn sem er í haldi lögreglunnar á Spáni grunaður um að hafa orðið sambýlismanni móður sinnar að bana í borginni Torrevieja á Spáni heitir Guðmundur Freyr Magnússon . Móðir Guðmundar segir í samtali við Fréttablaðið að sorginni og áfallinu verði ekki lýst í orðum , að sonur hennar hafi orðið ástríkum sambýlismanni hennar að bana . Svæðið í kringum Torrevieja hefur verið eftirsóttur staður meðal Íslendinga undanfarin ár Kristjón Kormákur Guðjónsson Mánudagur 13. janúar 2020 Auglýsing Guðmundur Freyr Magnússon er sakaður um að hafa brotið upp dyr á heimili móður sinnar á Spáni á þriðja tímanum aðfaranótt sunnudags að staðartíma . Maðurinn sem lést er Íslendingur á sjötugsaldri . Fólkið hefur verið búsett á Spáni um nokkurt skeið . Móðir Guðmundar segir í samtali við Fréttablaðið að sorginni og áfallinu verði ekki lýst í orðum , að hennar eigin sonur hafi orðið ástríkum sambýlismanni hennar að bana . Guðmundur er sagður hafa brotið sér leið inn á heimili móður sinnar og ráðist á sambýlismann hennar . Í spænskum miðlum segir að Guðmundur hafi ýtt manninum á glugga og við það hafi maðurinn skorist illa og það orðið honum að bana . Samkvæmt heimildum Fréttablaðsins mun Guðmundur hafa brotið rúðu í húsinu með gaskút og í kjölfarið ýtt manninum í gólfið og lagt til hans með eggvopni . Glerbrot voru á víð og dreif um íbúðina og skarst húsráðandi á þeim þegar hann reyndi að verjast Guðmundi . Guðmundur er sakaður um að hafa ráðist áður á manninn . Þá þurfti maðurinn að leggjast inn á spítala þungt haldinn eftir höfuðhögg . Guðmundur var úrskurðaður í nálgunarbann í kjölfarið . Guðmundur á sakaferil að baki . Árið 2007 var hann dæmdur í þriggja og hálfs árs fangelsi vegna íkveikju . Þá var Guðmundur á síðasta ári dæmdur í fangelsi og var stutt í að hann ætti að hefja afplánun . „ Mér líður hræðilega og sorgin hefur heltekið mig og áfallið er mikið , “ segir móðir Guðmundar í samtali við Fréttablaðið . Hún treysti sér ekki til að tjá sig um harmleikinn sem átti sér stað á heimili hennar , þegar sonur hennar varð sambýlismanni hennar að bana . Hún kveðst fá aðstoð frá vinkonu sem sitji yfir henni og þá eru sálfræðingar til taks til að aðstoða hana að takast á við áfallið . Segir hún að framundan sé langt og strangt bataferli og mikilvægt að eiga góða að . Hún segist ekki geta lýst í orðum þeirri sorg sem helltist yfir hana við það að missa sambýlismann sinn með þessum hætti . „ Ég finn líka til mikillar samúðar með börnum hans , “ segir konan og ítrekaði að hún vildi ekki tjá sig frekar um málavöxtu vegna rannsóknarhagsmuna og af virðingu við ættingja og börn mannsins . Hún bætti við að nú þyrfti hún að einbeita sér að því að vinna í áfallinu og hún væri mjög langt niðri . Þá ítrekaði hún að hún fyndi mikið til með börnum sambýlismannsins . Hann átti tvö börn sem búsett eru á Íslandi . „ Hann átti líka barnabörn sem ég finn afskaplega mikið til með sem og systkinum hans . Sorgin er óbærileg , “ segir konan .